ห้ามซื้อขายหุ้นSCAN-SMC
ตลาดหลักทรัพย์สั่งห้ามซื้อขายหุ้น สแกนโกลบอล-เอสเอ็มซี พาวเวอร์ หลังก.ล.ต.สั่งให้ไปแก้ไขงบการเงิน
29 ส.ค. 2554

ตลาดหลักทรัพย์สั่งห้ามซื้อขายหุ้น สแกนโกลบอล-เอสเอ็มซี พาวเวอร์ หลังก.ล.ต.สั่งให้ไปแก้ไขงบการเงิน
ตลาดหลักทรัพย์สั่งขึ้นเครื่องหมาย SP ห้ามการซื้อขายหุ้น บริษัท สแกนโกลบอล (SCAN) และ บริษัท เอสเอ็มซี พาวเวอร์  (SMC)ในวันที่ 29 ส.ค. ภายหลังจากสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)สั่งให้ทั้งสองบริษัทแก้ไขงบการเงิน
ทั้งนี้จะขึ้นเครื่องหมาย NP ในวันที่ 30 ส.ค.ไปจนกว่าทั้งสองบริษัทจะส่งงบแก้ไขให้ถูกต้อง  แต่ตลาดหลักทรัพย์ยังคงเครื่องหมาย SP สั่งห้ามการซื้อหรือขายหุ้นต่อไป เนื่องจาก SCAN และ SMCยังไม่ได้นำส่งงบการเงินไตรมาสที่ 1  และงบการเงินไตรมาสที่ 2  ต่อตลาดหลักทรัพย์ฯ ตามกำหนด
เมื่อวันที่ 29 ส.ค. 2554 สำนักงาน ก.ล.ต. แจ้งให้บริษัท สแกนโกลบอล  และ บริษัท เอสเอ็มซี พาวเวอร์ แก้ไขงบการเงินไตรมาส 3 ปี 2553 และงบการเงินประจำปี 2553 พร้อมทั้งให้นำส่งงบการเงินฉบับที่แก้ไขและผ่านการสอบทานหรือตรวจสอบจากผู้สอบบัญชีแล้วต่อ ก.ล.ต. และเปิดเผยงบการเงินชุดที่แก้ไขต่อสาธารณชนภายในวันที่ 28 ก.ย. 2554
สาเหตุที่ต้องให้แก้ไขงบการเงินเนื่องจาก SCAN และ SMC ไม่ได้ตั้งค่าเผื่อหนี้สงสัยจะสูญสำหรับเงินทดรองจ่ายแก่นางจุไรรัตน์อี.โบไนเธิร์น ประธานกรรมการและประธานกรรมการบริหารของ SCANซึ่งผู้สอบบัญชีของทั้งสองบริษัทได้ให้ข้อสังเกตว่าไม่เป็นไปตามหลักการบัญชีที่รับรองทั่วไป 
นอกจากนี้ผู้สอบบัญชีของ SCAN ยังได้ให้ข้อสังเกตว่า SCANยังไม่ได้รับรู้ค่าเผื่อการด้อยค่าเงินลงทุนในบริษัทย่อยให้เป็นไปตามหลักการบัญชีที่รับรองทั่วไปให้ถูกต้อง